שיעור: טוהר הנשק- תומכי לחימה

**משך השיעור:** שעה

**אוכלוסיית יעד:** מפקדים זוטרים בדרג המ"כ-סג"ם\סגן

**גורם מעביר:** מפקד בדרגת סרן- רס"ן

1. מטרת על: המפקד יעמיק בערך "טוהר בנשק" ויבין כי שימוש נכון ומוסרי בנשקו נובעים מהאחריות שלו ומבחירתו כיצד לנהוג בנשק.
2. מטרות ביניים:
3. המפקד יבין את משמעות טוהר הנשק בתפקידו וביחס לנשק שלו.
4. המפקד יכיר בדרכים שונות בהן ערך טוהר מתבטא ועלול להיפגע.
5. המפקד יבין את האחריות המוטלת עליו כשהוא משתמש בנשק, וכמפקד- את האחריות שיש לו גם כלפי הדרך בה חייליו משתמשים בכלי הנשק שלהם.
6. מהלך השיעור:
7. פתיחה : "אהוב את הרובה ושנא את המלחמה"- דיון (10 דק')
8. חלק א': טוהר הנשק, פרקי הפלמ"ח (20 דקות)
9. חלק ב': אירועי ערכי- סחר בנשק / שימוש במידע (25 דק')
10. סיכום (5 דק')

פתיחה : "אהוב את הרובה ושנא את המלחמה"- דיון (10 דק')

קרא באוזני המפקדים את הציטוט הבא, ולאחר מכן ערוך בעקבותיו דיון קצר.

**"אהוב את הרובה ושנא את המלחמה"** (יצחק שדה)

שאלות לדיון:

* מהו ההבדל בין "רובה" ל"מלחמה"?
* מהו ה"רובה" שלכם? מהו כלי הנשק שלכם כחיילים ומפקדים בצבא?
* כיצד ציטוט זה מתקשר לערך "טוהר הנשק"?

סכם את הדיון בקריאה של ערך "טוהר הנשק" מתוך רוח צה"ל:

**טוהר הנשק- החייל ישתמש בנשקו ובכוחו לביצוע המשימה בלבד, אך ורק במידה הנדרשת לכך, וישמור על צלם אנוש אף בלחימה. החייל לא ישתמש בנשקו ובכוחו כדי לפגוע בבני אדם שאינם לוחמים ובשבויים, ויעשה כל שביכולתו למנוע פגיעה בחייהם, בגופם, בכבודם וברכושם.**

חלק א': טוהר הנשק- פרקי הפלמ"ח (20 דקות)

קרא יחד עם המפקדים את חלק מהקטע "טוהר הנשק" מתוך הספר "פרקי הפלמ"ח" מאת נתן שחם, שהיה לוחם פלמ"ח, סופר ומחזאי ישראלי. (את הקטע המלא ניתן למצוא בנספחים).

טוהר הנשק- נתן שחם

לא בנדיר מזדמן לפגוש דעתן מרוצה מעצמו, הנוהג במושג הזה מתוך גבהות לב. מה לנשק ולטוהר? הוא שואל. נשק הוא כלי להריגה. הוא הורג, או פוגע, או מטיל מומים, או מפיל פחד מוות על קורבנותיו. מה טהור כאן? זוהי תפיסה פשטנית... **משל מרגע שלקחת נשק ביד שוב אין לך בחירה בין צורות שונות של התנהגות, אחת זהירה מחברתה, מאופקת מחברתה, אנושית ממנה. כן, בפירוש אנושית...** תמיד יש בחירה בין שתי אפשרויות לפחות. ואחת טובה מחברתה. לאמור, טוהר הנשק איננו "ביטוי מתחסד" אלא עניין חמור ורציני.**...** האמונה, שיש נשק טהור ויש נשק לא טוהר, היה בה כדי לכפות על הלוחם שיקולים חשובים, שבלהט הקרב אפשר לשכוח. **הרעיון, שגם האמצעי ולא רק המטרה נבחנים בקני מידה מוסריים,** היה בעל ערך חינוכי ממדרגה ראשונה. וכך אירע, שאותו נשק, שנהגו בו בכבוד מרובה כל כך, לא היה בו כדי לשכר, וליצור הרגשה בדויה של כוח, המוליכה אותו למעשים פזיזים. נשק טהור הוא, מן הסתם, אותו נשק שבו משתמשים מתוך הכרת אחריות ואינו משמש למטרות, שחברה דמוקרטית אינה יכולה לקחת על מצפונה.

שאלות לדיון:

* איך אתם מבינים את הקטע? מה, לפי הקטע, הופך נשק ל"טהור"?
* האם אתם מסכימים עם הקביעה בקטע, שהבחירה, המעשים של האדם, הופכים את הנשק ל"טהור" או "לא טהור"?
* מהי הכוונה במשפט "הרעיון, שגם האמצעי ולא רק המטרה נבחנים בקני מידה מוסריים"? איזה אחריות ישנה על המשתמש בנשק?

חלק ב'- אירוע ערכי- סחר בנשק/ שימוש במידע (25 דק)

ספר למפקדים על אירוע שהתרחש ובו נפגע ערך "טוהר הנשק" ולאחר מכן ערוך דיון בנושא.  
לבחירתך, מובאים שני קטעים המתארים פגיעה בטוהר הנשק- מומלץ לבחור באחד מהם, שמתקשר בצורה הטובה ביותר לפעילות היחידה ולעשיה של החיילים. כמו כן, ניתן לבחור אירוע אחר, שלא מופיע במערך, אשר מוכר לך באופן אישי / קרה לך / לחייליך / ביחידתך.

אפשרות 1: קטע מהכתבה **"מצה"ל לארגוני פשע ברשות: 21 חיילים ואזרחים נעצרו בחשד לסחר בנשק"**, מתוך אתר וואלה, מאת יניר ינגה, פורסם ב16.03.2020:

על פי החשד, חיילי גדוד תובלה בדרום ניצלו את מקצועם כנהגים צבאיים כדי להחליף עשרות חלקי נשק תקינים בחלקים מזויפים. בין היתר, הם מכרו את התחמושת לארגוני פשיעה בדואיים תמורת 5,000 שקלים לקנה. עם תום החקירה יוגש נגדם כתב אישום.

חיילי צה"ל ואזרחים נעצרו בחשד למעורבות ברשת של סחר בתחמושת ובחלקי נשק. על פי החשד, במסגרת פעילות הרשת שנחשפה על ידי המשטרה, מצ"ח והשב"כ נמכרו והועברו עשרות חלקי נשק לתוך הרשות הפלסטינית, שחלקם הגיעו לארגוני פשיעה במגזר הבדואי. שיטת העבודה של החיילים, המשרתים בגדוד תובלה בדרום, הייתה החלפת חלקי נשק תקינים, הכוללים קנים ומכלולים, בחלקים מזויפים. לאחר מכן, העבירו את החלקים התקינים לסוחרי נשק שהכירו. הסוחרים בתורם מכרו את החלקים על פי תמחור של 1.5 שקלים לכדור, 1,000-3,000 שקלים למכלול, ו-3,000 עד 5,000 שקלים לקנה. על פי החשד, החיילים הסתייעו במקצועם הצבאי כנהגים ובנגישותם לנשקים בכדי לבצע את ההעברה.

אפשרות 2: מקרה של שימוש לרעה במידע על ידי מש"ק מודיעין, מתוך **ערכים מהשטח- על אמינות, מקצועיות ויושרה**, גיליון 4 (מערך של חיל החינוך).

בחודש ינואר 2016 הורשע מש"ק מודיעין כי ביותר מעשר הזדמנויות שונות חיפש מידע הנוגע לפעולות אכיפה המצויות תחת אחריותה של החטיבה והעביר אותו לגורמים האזרחיים שהמידע נגע אליהם. בגזר הדין קבעו השופטים כי "הנאשם ניצל את אמון מפקדיו והכשרתו הצבאית על מנת למסור ידיעות מסווגות ביותר לחבריו האזרחיים… במעשיו אלו פגע הנאשם בבטחון המדינה תוך חשיפת שיטות איסוף חומר מודיעיני, מקורות מידע ואמצעי חקירה בפני מושאי המידע.

שאלות לדיון:

* מה דעתכם על התנהגות החיילים? איזה כשל ערכי מבטא אירוע זה?
* כיצד פגעו החיילים בערך "טוהר הנשק"?
* האם לדעתכם היו סימנים מקדימים? האם למפקדים הייתה דרך להשפיע?
* מהו ה"נשק" אצלנו ביחידה? כיצד ערך טוהר הנשק בא לידי ביטוי ביחידתנו?
* אילו אתגרים עומדים בפנינו בשמירה על ערך זה אצלנו ביחידה?
* אילו בחירות אנחנו יכולים לעשות כאשר אנחנו משתמשים בנשק שלנו על מנת לפעול על פי ערך "טוהר הנשק"?

סיכום (5 דק)

**סיכום מפקד:**

ניתן ללמוד על טוהר הנשק דרך הפלמ"ח, כמו שקראנו בקטע מתוך "פרקי הפלמ"ח", ערך טוהר הנשק מהווה ערך מרכזי ומוביל כבר מהקמת הפלמ"ח.

באירוע עליו קראנו, ישנו כשל ערכי בו לא מומשו מספר ערכים מרכזיים, וביניהם ערך טוהר הנשק. פגיעה בערך **טוהר הנשק** יכולה להיותניצול לרעה של כוח שניתן לחייל, שלא למטרה לשמה נועד. גישה למידע מודיעיני או לאמל"ח, בדיוק כמו רובה או טנק, גם הם כלי נשק. כל חייל צה"ל מחוייב לעשות שימוש "בנשקו ובכוחו לביצוע המשימה בלבד": במקרה זה נעשה שימוש בכוח או "בנשק" שניתן לחייל למטרה פסולה.

צה"ל דוגל בהפקדת סמכות ואחריות בידיהם של חייליו, מהזוטר ביותר ועד הבכיר ביותר. כאשר חייל / מפקד מקבל משימה עליו לבצעה בצורה הטובה ביותר גם באין מפקד משגיח. המצפן הערכי של כל חייל חייב לעבוד כל הזמן, גם כשהוא לבד לחלוטין.

על החייל והמפקד להבין שטוהר הנשק נובע מהבחירה שלו כיצד להשתמש בנשק. הבחירה כיצד להשתמש בנשק תלויה כמובן במקרה עצמו אך כל שימוש בנשק יתקיים לשם מימוש המשימה בלבד. *"נשק טהור הוא, מן הסתם, אותו נשק שבו משתמשים מתוך הכרת אחריות ואינו משמש למטרות, שחברה דמוקרטית אינה יכולה לקחת על מצפונה."* (מתוך טוהר הנשק/פרקי הפלמ"ח).

נספחים

נספח א- טוהר הנשק מתוך **פרקי הפלמ"ח- נתן שחם**

ביטוי זה קיבלנו בירושה מקודמינו. עד כמה שזכור לי, האמנו בו בתום לב.

לא בנדיר מזדמן לפגוש דעתן מרוצה מעצמו, הנוהג במושג הזה מתוך גבהות לב. מה לנשק ולטוהר? הוא שואל. נשק הוא כלי להריגה. הוא הורג, או פוגע, או מטיל מומים, או מפיל פחד מוות על קורבנותיו. מה טהור כאן? זוהי תפיסה פשטנית. מן הגיון ברזל שנתעוות. משל מרגע שלקחת נשק ביד שוב אין לך בחירה בין צורות שונות של התנהגות, אחת זהירה מחברתה, מאופקת מחברתה, אנושית ממנה. כן, בפירוש אנושית.

בזמן מלחמת השחרור "הועמדה לדין", באורח נוגע ללב, נערה, שלא זרקה את הרימון שבידה, בשעת פשיטה על כפר. היא לא עשתה את חובתה, כיוון ששמעה קול של ילד מתוך הבית. הנערה יצאה זכאית, שכן הסתמכה על פקודת המיבצע האומרת "שאין פוגעים בנשים ובילדים".

לימים, כאשר נמנעו שוד וביזה בשעת כיבוש עיר, זקף מפקד הגדוד, בחור קשוח למדי, את ההישג המוסרי, שבהתגברות על יצר הביזה, לזכות הנערה ההיא, שבגללה ולא בגלל המשמעת הקשוייה, שעלה בידו לטפח אמל אנשיו, יצא הגדוד מן הכיבוש נקי-כפים.

אפשר ששני גורמים פעלו כאחד. מכל מקום, אותו מפקד שוב לא היו לו ספיקות: תמיד יש בחירה בין שתי אפשרויות לפחות. ואחת טובה מחברתה. לאמור, טוהר הנשק איננו "ביטוי מתחסד" אלא עיניין חמוד ורציני.

מכל מקום, האמונה, שיש נשק טהור ויש נשק לא טוהר, היה בה כדי לכפות על הלוחם שיקולים חשובים, שבלהט הקרב אפשר לשכוח. הרעיון, שגם האמצעי ולא רק המטרה נבחנים בקני מידה מוסריים, היה בעל ערך חינוכי ממדרגה ראשונה. וכך אירע, שאותו נשק, שנהגו בו בכבוד מרובה כל כך, לא היה בו כדי לשכר, אל לתעתע בנשמה, וליצור הרגשה בדוייה של כוח, המוליכה אותו למעשים פזיזים. נשק טהור הוא, מן הסתם, אותו נשק שבו משתמשים מתוך הכרת אחריות ואינו משמש למטרות, שחברה דמוקרטית אינה יכולה לקחת על מצפונה.